木犀古風
作者：劉子翬
朝代：宋

paragraphs: 化工吝幽香，斑斑被花木。
氤氳寒巖桂，高韵蓋羣馥。
無人盡日芳，守志何幽獨。
士介恥求知，女貞慚自鬻。
淒涼楚山秋，樛枝吐金粟。
淺水映輕明，微飆發含蓄。
樓端靜忽聞，馬上遥相逐。
踟躕爲延竚，但見林巒綠。
瓶罌誰折贈，清芬閟廬屋。
久處不自知，乍至彌鬰郁。
客悲芳歲暮，夢繞寒溪曲。
長吟小山詞，古意恐難復。